Viaţa Deliei Duca, o tânără de 29 de ani din Braşov, se împarte între trei mari pasiuni: şahul, informatica şi concursurile de frumuseţe. Între timp, ea prezintă şi ştirile la o televiziune locală din Braşov. Munceşte cam 14 ore pe zi, însă reuşeşte să-şi facă timp pentru toate.

Şahul a fost dragoste la prima vedere încă din copilărie. „Aveam 6 ani când am învăţat să joc şah. Aveam o profesoară extraordinară, Maria Firescu-Nădejde, care mi-a insuflat pasiunea pentru acest minunat sport al minţii. Joc şah cu mult înainte să mă gândesc la concursurile de frumuseţe. M-a ajutat şi faptul că părinţii mei ştiau şah şi jucam mereu acasă împreună câteva partide“, povesteşte Delia Duca.

Nu s-a limitat doar la a juca şah din pasiune şi a reuşit să facă performanţă în acest sport. La început, a participat la campionatele naţionale de şah clasic, dar apoi a aflat că poate participa la categoria dezlegări, o categorie specială a şahului, care presupune rezolvarea unui număr de probleme de şah într-un timp limitat. „Performanţa în şahul clasic presupune, pe lângă talent, şi extrem de multă pregătire. La dezlegări însă, pregătirea nu este chiar atât de importantă precum sunt talentul şi inspiraţia de moment. Aşa că, după ce am luat doar locul IV la campionatul naţional de şah clasic, în 2006, am participat a doua zi la primul meu concurs de dezlegări de probleme de şah şi am reuşit să obţin titlul de campioană naţională“, povesteşte Delia Duca.

Turneu în memoria profesoarei sale

De atunci, Delia face parte din Lotul Naţional de Dezlegări de probleme de şah şi este legitimată la clubul CSU Braşov. Anul trecut, a reuşit să urce din nou pe podiumul Campionatului Naţional de Şah – Dezlegări, de data aceasta la senioare. Inspirată de profesoara ei din copilărie, care s-a stins în acest an, Delia le predă şi ea şah copiilor de la Asociaţia Educaţie Practică şi Creativă.

„Copiii vin după ore să înveţe şah. La început, a fost puţin greu să-i conving să fie atenţi. Apoi, când au văzut că rezultatul muncii lor este unul rapid, că pot să câştige o partidă, au devenit cu adevărat pasionaţi. Şahul este foarte educativ, îi învaţă pe cei mici să fie atenţi, să se concentreze şi să realizeze că, dacă muncesc, pot reuşi“, explică tânăra. La sfârşitul acestei luni, Delia Duca va organiza concursul „Memorial Maria Firescu-Nădejde“, la care or să participe şi şahişti seniori, dar mai ales copii. Delia este şi arbitru de şah, a arbitrat deja mai multe concursuri, bineînţeles în timpul liber, şi spune zâmbind că la pensie va fi minunat să fie doar arbitru de şah.

Informatică pe pâine

Putea să se rezume doar la şah şi să-şi construiască o carieră în modă, dar Delia nu a ignorat nici şcoala. Din contră, a pus-o pe primul plan. Şi-a luat licenţa, cu nota 10, la Facultatea de Matematică-Informatică a Universităţii Transilvania din Braşov, iar apoi a obţinut un master în „Algoritmi şi Produse Software“. „Şcoala a fost mereu pe primul plan. Am urmat un liceu cu profil informatic, facultate şi masterat de informatică, lucrez în domeniu de şapte ani, deci, practic, am 15 ani de informatică pe pâine. Mai mult de jumătate din viaţa mea. Acum lucrez la o companie de software din Braşov. Este o meserie care se plăteşte bine în România şi poţi face carieră în asta, dacă îţi place, bineînţeles!“, mai spune Delia Duca.

De la 12 ani pe catwalk

A treia mare pasiune a Deliei este modellingul. A urcat pe podium încă de la 12 ani, când a defilat pentru Cătălin Botezatu. Până la concursurile de frumuseţe nu a fost decât un pas. „Doar dacă ai o imagine bună, poţi reuşi în acest domeniu. Eu le sfătuiesc pe fete să aleagă să defileze la festivalurile de modă chiar dacă nu se plăteşte foarte bine, dar unde acumulează experienţă de scenă. Este mult mai uşor să accepţi o prezentare de lenjerie în discotecă şi să câştigi rapid nişte bani, însă genul acesta de expunere îţi afectează imaginea“, explică Delia Duca.

Regină a frumuseţii

În 2012, pe când avea 26 de ani, Delia a devenit Miss Universe România şi de atunci a participat la mai multe concursuri de frumuseţe. Anul acesta a câştigat Miss Diamond of the World, concurs desfăşurat în Algeria. „Ca să poţi participa la competiţiile mari, trebuie să ai până în 30 de ani, să fii necăsătorită şi să nu ai copii. De asemenea, e bine să nu ai niciun fel de operaţii estetice, să fii naturală şi să ai o imagine bună. Dacă ai pozat în reviste pentru adulţi, eşti clar descalificată“, explică Delia condiţiile pe care trebuie să le îndeplinească o concurentă la astfel de competiţii.

Cum se apropie de 30 de ani, Delia se pregăteşte însă să-şi încheie cariera în modă. „Eu am deja 29 de ani, iar drumul meu la concursurile de frumuseţe se apropie de final. A fost însă extrem de frumos. Ştiu că sunt multe fete care aspiră să ajungă la astfel de concursuri, dar este foarte important să aplice la preselecţii pe site-urile oficiale ale competiţiilor de renume, nu să colaboreze cu agenţii-fantomă. Doar dacă ai o imagine bună, poţi reuşi în acest domeniu. Eu le sfătuiesc pe fete să aleagă să defileze la festivalurile de modă chiar dacă nu se plăteşte foarte bine, dar unde acumulează experienţă de scenă“, mai spune Delia Duca.

Acţiuni de caritate şi interacţiuni culturale

Concursurile de frumuseţe nu sunt doar nişte spectacole frumoase, ci mai ales spactacole de caritate. În plus, promovează pacea şi înţelegerea la nivel mondial. „La aceste spectacole se strâng foarte mulţi bani pentru acte de caritate. De exemplu, la fiecare competiţie de nivel mondial, reprezentanta fiecărei ţări participante duce un obiect din ţara ei care se licitează în cadrul unui bal caritabil. Eu am dus în 2008 la Miss Tourism Queen International un tablou cu Castelul Bran, care s-a vândut cu câteva mii de euro“, povesteşte Delia.

Astfel, mai explică tânăra, prin participarea la aceste competiţii, toate fetele contribuie la strângerea unor sume de bani în scopuri caritabile. „În plus, astfel de competiţii internaţionale promovează şi pacea. A fost minunat să văd cum la Miss Grand International, penultimua competiţie la care am participat, Miss Ucraina şi Miss Rusia deveniseră cele mai bune prietene. Vorbind aceeaşi limbă, se înţelegeau foarte bine, au stat în aceeaşi cameră, în timp ce ţările lor erau în război. La astfel de concursuri legi prietenii pe viaţă“, mai spune Delia Duca.

Participând la mai multe competiţii internaţionale, a cunoscut până acum peste 500 de reprezentante din diferite ţări şi a aflat lucruri extraordinare despre ţările lor. „Practic, afli despre cultura şi obiceiurile unui popor direct de la un reprezentant al său şi asta mi se pare extraordinar“, adaugă tânăra.

Pe lângă pasiunea pentru informatică şi modelling, în puţinul timp liber pe care îl are, Delia spune că îi place să practice sporturi: să înoate, să patineze, să joace bowling, dar şi să compună probleme de şah.

Palmares de frumuseţe

Delia Duca s-a clasat în Top 20 la Miss Tourism Queen International, în 2008 (China), precum şi în Top 15 la Miss Globe International 2010 (Cipru). În 2011 a devenit Miss Intercontinental România, iar în 2012 – Miss Universe România. A intrat în Top 15 la Supermodel International 2012 (Thailanda) şi a câştigat titlul de Supermodel United Nations în 2012, în Miami (SUA). A fost în top 5 la Princess of the Globe în 2013 (Turcia) şi pe locul 3 la Miss 7 Continents 2013 (Turcia). A fost desemnată Miss Grand România în 2014, iar anul acesta, în luna mai, a câştigat Miss Diamond of the World 2015.